|  |  |  |
| --- | --- | --- |
| **IZVJEŠĆE O PROVEDENOM SAVJETOVANJU**  **SA ZAINTERESIRANOM JAVNOŠĆU** | | |
| **Naziv akta/dokumenta za koji je provedeno savjetovanje:** | Nacrt Odluke o gospodarenju nekretninama u vlasništvu Grada Dubrovnika | |
| **Naziv tijela nadležnog za izradu nacrta / provedbu savjetovanja** | Grad Dubrovnik, Upravni odjel za gospodarenje imovinom, opće i pravne poslove | |
| **Cilj i glavne teme savjetovanja** | Savjetovanjem sa zainteresiranom javnošću o Nacrtu Odluke o gospodarenju nekretninama u vlasništvu Grada Dubrovnika javnost se želi upoznati s predloženim nacrtom i pribaviti mišljenja, primjedbe i prijedloge zainteresirane javnosti, kako bi predloženo, ukoliko je zakonito i stručno utemeljeno, bilo prihvaćeno od strane predlagatelja dokumenta i u konačnosti ugrađeno u dokument. | |
| **Objava dokumenta za savjetovanje** | *Poveznica na objavljeno savjetovanje:*  https://www.dubrovnik.hr/vijesti/javno-savjetovanje-odluka-o-gospodarenju-nekretninama-u-vlasnistvu-grada-dubrovnika-15489 | |
| **Razdoblje provedbe savjetovanja** | Internetsko savjetovanje sa zainteresiranom javnošću provedeno je u razdoblju od 7. ožujka 2022. do 7. travnja 2022. | |
| **Pregled osnovnih pokazatelja uključenosti savjetovanja s javnošću** | Pristiglo je ukupno 10 primjedbi na pojedine članke ili dijelove nacrta Odluke o gospodarenju nekretninama u vlasništvu Grada Dubrovnika, od strane ukupno 3 dionika, i to od Anamarije Storelli, službenice Upravnog odjela za komunalne djelatnosti, promet i mjesnu samoupravu, pročelnika Upravnog odjela za urbanizam, prostorno planiranje i zaštitu okoliša Boža Benića, mag.ing.arch te Marije Urđević i Maje Đevoić, službenica Upravnog odjela za gospodarenje imovinom, opće i pravne poslove.  Sve pristigle primjedbe su razmotrene i prihvaćene. | |
| **Pregled prihvaćenih i neprihvaćenih mišljenja i prijedloga s obrazloženjem razloga za neprihvaćanje** | 1. 1 primjedba Upravnog odjela za komunalne djelatnosti, promet i mjesnu samoupravu, Anamarija Storelli:   Čl. 17. Odluke  Budući da se ukidanje statusa javnog dobra ne odnosi nužno samo na cestu ili put, smatram da je potrebno dodati da se postupak ukidanja statusa javnog dobra u općoj uporabi vodi i kad je trajno prestala potreba korištenja i druge komunalne infrastrukture koja predstavlja javno dobro u općoj uporabi.  (Pravna osnova: čl. 62. st. 2. u svezi čl. 59. i 61. st. 1. Zakona o komunalnom gospodarstvu)  -usvaja se primjedba i ispravlja čl. 17 na način da glasi: „Upravni odjel nadležan za imovinsko-pravne poslove može kada je trajno prestala upotreba korištenja nekretnine kao javnog dobra u općoj uporabi u vlasništvu Grada, na zahtjev zainteresirane osobe ili na vlastitu inicijativu, pokrenuti i voditi postupak ukidanja statusa javnog dobra u općoj uporabi, a nekretnina kojoj prestaje taj status ostaje u vlasništvu Grada.“   1. 2 primjedbe Upravnog odjela za urbanizam, prostorno planiranje i zaštitu okoliša, pročelnik Božo Benić, mag.ing.arch.:   U članku 13. stavku 1. se predlaže jasnije definirati „tijelo nadležno za poslove prostornog uređenja i graditeljstva“.  -usvaja se primjedba i ispravlja čl. 13 st. 1 na način da glasi: „Načelna suglasnost se izdaje za nekretninu koje je Grad vlasnik, suvlasnik, zajednički vlasnik odnosno izvanknjižni vlasnik i/ili nositelj drugih stvarnih prava, na zahtjev osobe koja ima pravni interes i/ili na zahtjev tijela nadležnog za izdavanje i provedbu dokumenata prostornog uređenja i gradnje.“  U člancima u kojima se navodi „uvjerenje nadležnog Upravnog odjela Grada o statusu i namjeni nekretnine sukladno važećoj prostorno planskoj dokumentaciji“ predlaže se razmotriti usklađenje termina s člankom 36. Zakona o prostornom uređenju (NN br. 153/13., 65/17., 114/18., 39/19. i 98/19.)  - usvaja se primjedba i u tekstu Odluke se izraz „uvjerenje nadležnog Upravnog odjela Grada o statusu i namjeni nekretnine sukladno važećoj prostorno planskoj dokumentaciji“ zamjenjuje sa izrazom „lokacijska informacija izdana od strane nadležnog Upravnog odjela Grada“   1. 7 primjedbi Upravnog odjela za gospodarenje imovinom, opće i pravne poslove, Marija Urđević i Maja Đevoić:   -čl. 10 st. 1 t. 3a predlaže se izmijeniti na način da glasi: „a) davanje suglasnosti vlasnicima objekata da zemljište koje je u vlasništvu Grada, a koje se nalazi uz njihovu građevnu česticu ili u njenoj blizini i koje nije uključeno u programe komunalnog održavanja Grada, mogu čistiti od korova, kositi, zasaditi na njemu cvijeće i ukrasno grmlje i drugo raslinje, uz uvjet da na istom ne stječu posjed niti stvarna prava, a sve dok to zemljište nije potrebno Gradu za bilo koju drugu namjenu“;  -čl. 79 predlaže se izmijeniti na način da glasi: „U slučaju prodaje dijela nekretnine Grad neće dopustiti uknjižbu suvlasničkog dijela, već će izabranog ponuditelja odlukom obvezati na izradu parcelacijskog elaborata kojim će se izdvojiti predmetni dio nekretnine u zasebnu nekretninu, nakon čega će se sukladno odredbama ove Odluke sklopiti kupoprodajni ugovor.“  -u čl. 103 st. 1 predlaže se nadopuniti točku 6 tako da glasi: „odredbu da nakon isteka roka na koje je osnovano pravo građenja zgrada koja je sagrađena postaje pripadnost zemljišta u vlasništvu Grada, slobodna od bilo kakvih tereta, osoba i stvari, uz obvezu Grada nositelju prava građenja dati onoliku naknadu za zgradu koliko je zemljište u prometu vrijednije s tom zgradom nego bez nje“  -čl. 114 predlaže se izmijeniti na način da glasi: „ Založnim pravom (hipotekom) mogu se opteretiti nekretnine u vlasništvu Grada, ako je to u interesu Grada, trgovačkih društava, ustanova i drugih pravnih osoba u vlasništvu ili suvlasništvu Grada.“  -čl. 115 predlaže se izmijeniti na način da glasi: „ Gradsko vijeće utvrđuje interes iz prethodnog članka i uz prethodno mišljenje upravnog odjela nadležnog za financije donosi odluku o osnivanju založnog prava.“  -čl. 117 predlaže se izmijeniti na način da glasi: „Grad daje nekretnine u svom vlasništvu na uporabu bez provođenja natječaja i bez naknade tijelima gradske uprave i drugim proračunskim korisnicima Grada za potrebe obavljanja njihove djelatnosti.“  -čl. 118 predlaže se izmijeniti na način da glasi: „Grad daje nekretnine u svom vlasništvu na uporabu bez provođenja javnog natječaja uz naknadu trgovačkim društvima kojima je Grad jedini ili većinski osnivač za potrebe obavljanja poslova iz njihova djelokruga.“  -svih 7 primjedbi se usvaja i tekst Odluke mijenja na predloženi način. | |
| **Troškovi provedenog savjetovanja** | Provedba internetskog savjetovanja nije iskazivala dodatne financijske troškove. | |
| **Tko je i kada izradio izvješće o provedenom savjetovanju?** | Ime i prezime:  Vinka Osredkar | Datum:  26. travnja 2022. |